*Удружење новинара Србије*

**„Новинари и медији – колико нас
заиста има“**

*Београд, 2019. године*

Истраживање је настало у оквиру пројекта „Новинари и медији – колико нас заиста има“. Пројекат је подржало Министарство културе и информисања Републике Србије. Ставови изнети у подржаном медијском пројекту нужно не изражавају ставове органа који је доделио средства.

**Садржај**

**I – Увод 3**

* Циљ истраживања 3
* Тип истраживања, начин прикупљања и обраде података 4
* Узорак 4
* Истраживачка питања 4

**II - Резултати истраживања 6**

1. Број активних, неактивних и угашених медија и медија у стечају или ликвидацији 6
2. Број запослених у медијима 6
3. Медији и издавачи медија по броју запослених 11
4. Структура запослених по пословима које обављају у активним медијима
који су одговорили на анкету 15
5. Број запослених по врстама послова које запослени обављају медијима
који су одговорили на анкету 17
6. Број медија и запослених по врсти власништва медија 18

**III – Закључак 21**

Препоруке 26

I – УВОД

Удружење новинара Србије истраживало је број активних медија у Србији и број радно ангажованих новинара и медијских радника у њима. Податке смо, од 1. јуна 2018. до 30. јуна 2019. године, прикупљали анкетирањем медија и увидом у финансијске извештаје издавача медија, који су објављени на сајту Агенције за привредне регистре. Истраживали смо медије који су регистровани до 10. јула 2018. године. Оне који су после тог рока регистровани или угашени нисмо истраживали.

До сада није спроведено истраживање о броју активних медија у Србији, а не постоје ни тачни подаци о броју радно ангажованих новинара и медијских радника у њима. Према подацима Агенције за привредне регистре, средином 2018. године, када смо почели истраживање, било је регистровано 2.149 медија.

Циљ истраживања

Циљ истраживања био је да се утврди број активних медија као и да се дође података о броју запослених и хонорарних сарадника у њима.

Истраживање је спроведено зато што смо уочили и недостатке електронске базе АПР-а:

* Нису брисани подаци о медијима који су постојали пре ступања на снагу Закона о јавном информисању и медијима (2014), односно медији који у прописаном року нису доставили податке АПР регистрацију;
* У Регистру су и медији који су неактивни;
* Неажурни су подаци о главним и одговорним уредницима медија;
* Подаци о промени власничке структуре и имена медија често су објављени као додатни документи у ПДФ-у и нису уочљиви. Претрага је отежана јер захтева додатно истраживање докумената и одлука издавача;
* Подаци о угашеним медијима су делимично ажурирани. У Регистру медија воде се и медији који више не постоје;
* У Регистру нема очигледне разлике између медија регистрованих по важећем Закону о јавном информисању и медијима и оних који су се регистровали пре његовог усвајања;
* Упис појединих медија је дуплиран – након регистрације по важећем Закону њихова претходна регистрација није брисана.

Тип истраживања, начин прикупљања и обраде података

По типу, истраживање је експлоративно. Подаци су годину дана прикупљани анкетирањем медија (електронски и телефонски), увидом у финансијске извештаје издавача медија, који су објављени на сајту АПР-а, увидом у Регистар медијских услуга Регулаторног тела за електронске медије, претраживањем података о издавачу и медију на интернету, претраживањем базе чланства и медија УНС-а, као и провером да ли сајтови постоје на регистрованим веб адресама.

Анкете за утврђивање броја запослених новинара и медијских радника слали смо на редакцијске или мејлове издавача, а део података добијен је и телефонским разговором са запосленима у тим медијима (директори, уредници, новинари).

Подаци су обрађивани у статистичком програму PASW, а за обраду је коришћена дескриптивна статистика. Подаци су приказани текстуално, табеларно и графиконима, реалним бројевима или процентуално.

Узорак

Истраживали смо **2.149** медија који су на почетку нашег истраживања били уписани у Регистар медија АПР-а. Од тог броја **1.391 медиј се регистровао** по Закону о јавном информисању и медијима (важећи закон донет 2014. године). Медије који нису доставили допунску документацију у складу са тим Законом, било их је **758**, у даљем тексту водићемо као **непререгистроване медије**.

Од укупног броја медија (2.149) **724 су одговорила на анкету**, а за осталих **1.425** податке смо прикупили **другим методама** – телефонским разговорима и претраживањем различитих база података о медијима.

Истраживачка питања:

1. Колико је медија:

а) активно,
б) у стечају или ликвидацији,
в) угашено/не постоји,
г) неактивно.

2. Колико је активних медија:

а) који су одговорили на анкету,
б) за које су прикупљени подаци из АПР-а
 (финансијски извештаји издавача медија),
в) нема информација о броју запослених у АПР-у,
г) нема трошкова зарада ни запослених по АПР-у.

3. Колико има укупно запослених у медијима:

а) по уговору о раду,
б) хонорараца,
в) укупно.

4. Колико има издавача са:

а) 1 запосленим,
б) до 5 запослених,
в) 6-20 запослених,
г ) 21-50 запослених,
д) 51-100 запослених,
ђ) више од 100 запослених.

5. Каква је структура запослених по пословима које обављају у активним медијима који су одговорили на анкету?

6. Колико има укупно запослених по врсти послова које запослени у активним медијима обављају:

а) новинарски послови,
б) ангажовани на медијским пословима,
в) остали послови.

7. Број медија и запослених по врсти власништва медија.

II - РЕЗУЛТАТИ

1. Број активних, неактивних и угашених медија и медија у стечају или ликвидацији

Анализом је утврђено да је 70,64% истраживаних медија активно, односно 1.518 медија. У стечају или ликвидацији у тренутку анкетирања налазило се 58 медија (2,70%), а угашено је 514 медија (23,92%). Привремено неактивних медија је 59, то јест, 2,75% од укупног броја медија који су ушли у анализу. Податке о привременој неактивности добили смо у телефонским разговорима или на основу изјаве о неактивности издавача, која је објављена на АПР-у.

*Табела 1: Број и проценат активних, неактивних и угашених медија и медија у стечају или ликвидацији*

|  |  |  |
| --- | --- | --- |
| **Стање медија** | **Број медија** | **Број медија (у %)** |
| **Активни** | **1.518** | 70,64 |
| **У стечају/ликвидацији** | **58** | 2,70 |
| **Угашени/не постоје** | **514** | 23,92 |
| **Неактивни** | **59** | 2,75 |

|  |  |
| --- | --- |
|  |  |

Од 1.518 активних медија, 1.200 је регистровано по важећем Закону, док 318 није.

Од 724 медија који су одговорили на анкету (електронски или усменим путем), 648 је регистровано по новом закону, а 76 није. Од 59 неактивних медија, 20 је регистровано, а 39 се није пререгистровало.

|  |  |
| --- | --- |
|  |  |

Медија који су у стечају или су у ликвидацији има укупно 58, а од тога је шест медија регистровано по важећем Закону, а 52 није. Угашених регистрованих медија је 165, а непрегистрованих 349.

|  |  |
| --- | --- |
|  |  |

2. Број запослених у медијима

Од укупног броја активних медија, за 47,69% подаци су прикупљани анкетом, а 52,31% увидом у базу АПР-а. Подаци добијени увидом у документа објављена на сајту АПР-а сврстани су у три категорије:

* за 37,02% медија постоје подаци о броју запослених (за издаваче, а не за појединачне медије);
* за 10,74% медија нису нађени подаци о броју запослених (нема финансијских извештаја ни других информација);
* за 4,55% медија нема података о запосленима и трошковима зарада у билансима успеха (постоје финансијски извештаји на сајту АПР-а).

*Табела 2: Број активних медија*

|  |  |  |
| --- | --- | --- |
| **Активни медији који су:** | **Број медија** | **Број медија****(у %)** |
| **Активни** | Одговорили на анкету | 724 | 47,69 |
| Прикупљени подаци из АПР-а | 562 | 37,02 |
| Нема података о запосленима у АПР-у | 163 | 10,74 |
| Нема запослених ни трошкова зарада | 69 | 4,55 |
| Укупно активних | 1.518 | 100 |

Од 1.286 медија за које су прикупљени подаци о броју запослених, 246 медија се није пререгистровало, а 1.040 је регистровано по важећем Закону. Од 562 медија за које су прикупљени подаци о броју запослених увидом у финансијске извештаје издавача медија, 391 је регистровано, а 171 није.

|  |  |
| --- | --- |
|  |  |

Од медија за које у АПР-у нема података о броју запослених, 112 је регистровано, а 51 није. За медије који према подацима АПР-а немају запослених ни трошкова зарада у последњој години пословања добили смо податке да је 48 регистровано, а да се 21 медиј још увек није пререгистровао.

|  |  |
| --- | --- |
|  |  |

На основу одговора добијених анкетом од 724 медија, укупан број запослених по уговору о раду и број хонорарних сарадника јесте **5.294**. По уговору о раду запослено је **2.809**, а хонорарних сарадника има **2.485**.

***На позицији новинара*** у овим медијима запослено је **1.174** особе по уговору, а **1.606** као хонорарни сарадници. То значи да, у просеку, 1,62 особа ради новинарски посао по медију (по уговору о раду), а 2,21 особе раде новинарски посао хонорарно у овим медијима.

|  |  |
| --- | --- |
|  |  |

Истичемо да новинари који раде по уговору о раду у једном медију, могу исти посао да обављају као хонорарни сарадници у другом медију, као и да хонорарни сарадници могу да раде за више различитих медија, што није било предмет овог истраживања.

Број хонорарних сарадника је свакако мањи, јер поједини хонорарни сарадници раде за више медија. Треба имати у виду и чињеницу да само део од укупног броја пише свакодневно, а остали недељно, месечно, или чак једном годишње. Стога је важно имати у виду да број хонорарних сарадника не одговара реалном броју особа које раде хонорарно у медијима. Посебан проблем је ангажовање сарадника по пројектима, па њихов број варира у зависности од дужине и броја пројеката, као и одобрених средстава.

Број запослених, по подацима који су добијени увидом у финансијске извештаје издавача медија, а који су објављени на сајту Агенције за привредне регистре, је **8.354**. Ово није број запослених у медијима, јер се издавачи осим медијских баве и другим пословима. Из извештаја је немогуће закључити колико је заиста запослених у медијима, а колико у осталим делатностима издавача. Такође, не може се претпоставити колико у овим медијима има хонорарних сарадника, јер се тај податак из извештаја не може сазнати.

Велики издавачи (јавни сервиси РТС и РТВ, као и Пинк, Политика, Новости, Рингиер, Прва, Мађар Со, Студио Б и Б92) укупно имају 6.683 запослена. У преостала 503 медија (за које су подаци прикупљани из АПР базе) је 1.671 запослени. Овај број не укључује хонорарце, али и сви наведени запослени не раде нужно у медијима, као што је горе објашњено. Када се искључе и издавачи који се поред медијских послова баве и другим делатностима, у преосталих 499 медија запослено је 1.511 особа.

3. Медији и издавачи медија по броју запослених

Један од проблема истраживања било је добијање података о броју запослених по медију. Разлог за то је што смо податке негде добијали за појединачне медије, а негде за издаваче медија, који у неким случајевима имају интегрисане редакције (број запослених за више медија). Подаци у овом одељку представљени су за издаваче и медије упоредно.

*Табела 3: Број запослених по уговору о раду и хонорарних сарадника по величини анкетираних издавача медија*

|  |  |  |  |  |  |
| --- | --- | --- | --- | --- | --- |
| **Анкетирани медији (724)** | **По уговору о раду** | **Хонорарни сарадници** | **Укупно** | **Број медија** | **Број издавача** |
| Волонтески | / | / | 22 волонтера | 10 | 10 |
| Издавачи са 1 запосленим | 22 | 15 | 37 | 37 | 37 |
| Издавачи са до 5 запослених | 320 | 368 | 688 | 216 | 190 |
| Издавачи са 6-20 запослених | 1240 | 1240 | 2480 | 346 | 244 |
| Издавачи са 21-50 запослених | 431 | 545 | 976 | 56 | 31 |
| Издавачи са 51-100 запослених | 333 | 178 | 511 | 40 | 8 |
| Издавачи са више од 100 запослених | 463 | 139 | 602 | 19 | 3 |
| **Укупно** | **2809** | **2485** | **5294** | **714/724** | **513/523** |

Од **724 анкетирана медија**, од којих су подаци прикупљани анкетом или телефонски, највише запослених има у малим издавачима медија који имају од шест до 20 запослених. Укупно 244 издавача, то јест, 346 медија запошљава 1.240 особа по уговору о раду и исто толико има и хонорарних сарадника.

Група средњих издавача медија (од 21 до 50 запослених) запошљава укупно 976 особа у 56 медија, то јест 31 издавача. Од тога 431 особа ради по уговору о раду, а 545 хонорарно. У веома малим издавачима медија (од 2 до 5 запослених) запослено је 688 запослених, од чега 320 по уговору, а 368 хонорарно. Има укупно 216 веома малих медија, од 190 издавача.

|  |  |
| --- | --- |
|  |  |

Четврто место по бројности запослених држе издавачи са више од 100 запослених. Три издавача са 19 медија запошљава 602 радника, од којих 463 по уговору и 139 хонорарно. Следећи по бројности запослених су велики издавачи (од 51 до 100 запослених), којих укупно има 40 (8 издавача). У њима је ради 511 особа, од чега 333 по уговору о раду и 178 хонорарно.

Најмање запослених има у најмањим медијима са само једним радно ангажованим. Тих медија је 37, са 37 запослених – 22 по уговору о раду и 15 хонорарно.

Већ је речено да 11 великих издавача (59 медија) има 6.683 запослена **по подацима финансијских извештаја из АПР-а.** Што се тиче осталих медија, највише запослених има у категорији издавача медија са 6 до 20 запослених. У 59 медија који су у власништву 45 издавача запослене су 482 особе. Потом следе издавачи од 21 до 50 запослених (31 медиј – 12 издавача) који имају 393 запослена и мали издавачи до пет запослених (147 медија – 120 издавача) који имају 373 запослена.

Издавачи са 51 до 100 запослених имају укупно 277 запослених у 82 медија (четири издавача). А најмањи медији са једним запосленим (146 медија од 87 издавача) имају 87 запослених.

Као што је претходно наведено, постоји могућност да у медијима има мање запослених од броја наведеног у табели, јер су подаци из АПР-а доступни за издаваче медија, а не за медије, што отежава увид у број запослених у медијима. Издавачи за које је, према подацима АПР-а, јасно видљиво да раде више делатности су ушли у анализу, али за њих није рачунат број запослених већ само број медија. Ипак, за многе издаваче није било могуће утврдити да ли број запослених, наведен у извештајима, одговара броју новинара или су укључени и запослени који се баве другим делатностима. Стога следећу табелу треба разматрати са опрезом.

*Табела 4: Категорије издавача медија по броју запослених – подаци из АПР-а*

|  |  |  |  |
| --- | --- | --- | --- |
| **Издавачи медија** | **Број запослених** | **Број медија** | **Број издавача** |
| Без запослених | 0 | 38 | 37 |
| Изадавачи са 1 запосленим | 87 | 146 | 87 |
| Издавачи са до 5 запослених | 373 | 147 | 120 |
| Издавачи са 6-20 запослених | 482 | 59 | 45 |
| Издавачи са 21-50 запослених | 393 | 31 | 12 |
| Издавачи са 51-100 запослених | 277 | 82 | 4 |
| Издавачи преко 100 запослених | 6683 | 59 | 11 |
| Укупно | 8354 | 562 | 316 |

4. Структура запослених по пословима које обављају у активним медијима који су одговорили на анкету

Истраживањем смо желели да утврдимо и да ли запослени и хонорарни сарадници обављају више послова у медијима. Понудили смо опције до два и више од два посла и за запослене и хонорарно ангажоване сараднике. Представници медија су у анкету, поред укупног броја запослених (по уговору и хонорарно), уписивали и број запослених који обављају одређену врсту посла (нпр. новинар - 2, фоторепортер – 1, сниматељ - 0). У многим медијима једна особа ради више послова, па се, на пример, појављује и на позицији новинара и фоторепортера, или и сниматеља и монтажера. Због тога је збир запослених по пословима већи од реалног броја запослених, јер се неке особе појављују више пута на различитим пословима.

Проценат запослених за сваку категорију послова представља удео запослених дате врсте посла у укупном броју запослених (за све послове). То значи да се, на пример, не могу сабирати проценти новинара запослених по уговору о раду и хонорарних сарадника, али их можемо упоређивати јер представљају заступљеност занимања у односу на друге послове.

Послови новинара и категорија остали послови (администрација, администратор сајта) су процентуално најзаступљенији. Међу њима је и највећа разлика када су у питању запослени по уговору о раду и хонорарни сарадници. Послове новинара по уговору о раду ради 39,65% запослених, а као хонорарни сарадници 61,46%. За остале послове ситуација је обрнута, запослених по уговору о раду има 14,93%, а хонорараца 4,86%.

Већи проценат запослених ради по уговору о раду на пословима сниматеља, тонца, монтажера, реализатора, маркетинга и административих послова. Број ангажованих по уговору о раду и као хонорарни сарадници на пословима расветљивача, техничког уредника, дизајнера, организатора, аутора и водитеља, лектора и презентера је приближан.

С друге стране, већи проценат запослених ради хонорарно на пословима новинара и фоторепортера. Забрињавајуће је да новинара који треба да буду најважнија медијска професија као запослених по уговору о раду, има у мањој мери (40%) у односу на друге послове (60%). С друге стране, хонорарни сарадници су у великој већини новинари (61%).

Најмање запослених по уговору о раду има на пословима расветљивача, фоторепортера, дизајнера, организатора, презентера и лектора (испод 3% запослених). Међу хонорарним сарадницима најмање запослених има на пословима тонца, расветљивача, монтажера, реализатора, организатора и презентера.

*Табела 5: Проценат запослених по пословима које обављају у редакцији за запослене по уговору о раду и хонорарне сараднике*

|  |  |  |
| --- | --- | --- |
|  | ***Запослени по уговору о раду (%)*** | ***Хонорарни сарадници (%)*** |
| **Број послова које запослени обављају:** | **Без обзира на бр. послова** | **Један** | **Без обзира на бр. послова** | **Један** |
| Новинар | 39,65 | 46,65 | 61,46 | 67,23 |
| Фоторепортер | 2,9 | 3,50 | 7,15 | 6,44 |
| Сниматељ | 7,53 | 2,38 | 4,74 | 3,64 |
| Тонац | 3,51 | 1,54 | 0,92 | 0,58 |
| Расветљивач | 0,17 | 0 | 0,04 | 0 |
| Монтажер | 5,07 | 1,4 | 2,26 | 1,17 |
| Технички уредник | 4,02 | 3,36 | 3,29 | 2,15 |
| Дизајнер | 2,13 | 2,1 | 2,49 | 2,54 |
| Реализатори (миксер, илустратор, кајрон) | 3,82 | 0,28 | 0,69 | 0,46 |
| Организатор, продуцент | 2,3 | 1,26 | 0,61 | 0,39 |
| Аутори и водитељи емисије | 4,09 | 1,82 | 3,52 | 1,95 |
| Презентер | 1,55 | 0,7 | 1,38 | 1,1 |
| Лектор, коректор | 2,2 | 4,2 | 3,41 | 4,03 |
| Маркетинг | 6,15 | 6,16 | 3,18 | 3,12 |
| Остали (административно особље, уређивање сајта) | 14,93 | 24,65 | 4,86 | 5,2 |
| Укупно | 100 | 100 | 100 | 100 |

5. Број запослених по врстама послова које запослени обављају у медијима који су одговорили на анкету

Врсте послова у редакцијама:

- Новинарски послови (новинари, фоторепортери, сниматељи, аутори и водитељи емисија),

- Ангажовани на медијским пословима (тонац, расветљивач, монтажер, технички уредник, дизајнер, реализатор, организатори продуцент, презентер, лектор и коректор),

- Остали послови (маркетинг и администрација).

Када су у питању запослени по уговору о раду, највише запослених у медијима се бави новинарским пословима – као новинари, фоторепортери, сниматељи, аутори и водитељи емисија 54,17%, потом другим медијским пословима (24,76%) и осталим пословима (21,07%). Највише ангажованих хонорарних сарадника је на новинарским пословима (76,88%), па потом на другим медијским пословима (15,08%) и осталим пословима (8,04%).

|  |  |
| --- | --- |
|  |  |

Проценат хонорарних сарадника већи је у новинарској врсти послова у односу на запослене на истим пословима (76,88% - 54,17%). С друге стране, више је ангажованих у маркетингу и администрацији по уговору о раду него хонорарно (21,07% - 8,04%), што важи и за ангажоване на другим медијским пословима (24,76% - 15,08%).

*Табела 6: Проценат запослених по врсти послова које обављају у редакцији за*

*запослене по уговору о раду и хонорарне сараднике*

|  |  |  |
| --- | --- | --- |
| **Група послова** | **Запослени по уговору о раду** | **Хонорарни сарадници** |
| Новинарски послови | 54,17 | 76,88 |
| Ангажовани на медијским пословима | 24,76 | 15,08 |
| Остали | 21,07 | 8,04 |
| Укупно | 100% | 100% |

6. Број медија и запослених по врсти власништва медија

Од анкетираних медија највише су заступљени медији у власништву привредних друштава, потом удружења грађана и НВО, а на крају у власништву предузетника. Осим тога, постоји одређени број медија који су у власништву странака, цркви или су у индиректном власништву националних савета националних мањина, који су сврстани у категорију „остали“.

Највише запослених имају медији у власништву привредних друштава, без обзира да ли су у питању запослени по уговору у раду или хонорарни сарадници. Хонорарних сарадника има више у медијима удружења грађана него код предузетника. Запослених по уговору о раду више је у медијима чији су издавачи предузетници него у медијима удружења грађана.

Занимљиво је приметити да медији у власништву привредних друштава имају више запослених по уговору о раду него хонорарних сарадника. Супротно, код медија предузетника и удружења грађана има више хонорарних сарадника него запослених по уговору о раду.

*Табела 8: Број и проценат медија и запослених по врсти власништва медија*

|  |  |  |  |  |
| --- | --- | --- | --- | --- |
|  | Приватно (привредно друштво) | Приватно (предузетник) | Приватно (удружење грађана, НВО) | Остали |
| Број медија | 410 | 136 | 156 | 22 |
| Број медија (%) | 56,63% | 18,79% | 21,55% | 3,04% |
| Запослени по уговору  | 2233 | 285 | 181 | 110 |
| Хонорарни сарадници | 1290 | 395 | 660 | 140 |
| Број укупно запослених | 3523 | 680 | 841 | 250 |

III - Закључак

Од 2.149 медија из електронске базе АПР-а, колико их је било на почетку нашег истраживања, утврдили смо да је активно 1.518 медија. Угашено је 514 медија, док је **59 тренутно неактивно**. Издавачи још **58** **медија** су у процесу **стечаја или ликвидације.** Од 1.518 активних медија 1.200 је регистровано по важећем Закону, док 318 није.

Скоро половина активних медија одговорила је на наша питања о броју запослених - у 724 медија ради 2.809 запослених и 2.485 хонорараца. То је у просеку 3,88 стално и 3,43 хонорарно запослена по медију. Међутим, новинари, који би требало да буду најважнији део сваке редакције, чине мање од половине стално запослених у медијима. На позицији новинара у овим медијима је 1.174 запослених по уговору о раду и 1.606 хонорарних сарадника. Не само да је број хонорарних новинара већи од броја запослених по уговору о раду, већ ови подаци указују на то да тек нешто више од једног стално запосленог новинара ради у редакцијама. У просеку 1,62 особа ради новинарски посао по медију (по уговору о раду), а 2,21 особе раде новинарски посао хонорарно.

**Стално запослени новинари не представљају већину запослених у односу на друге послове**. Само 39,65 одсто је запослено по уговору о раду, док новинари представљају већину међу хонорарним сарадницима – 61,46 одсто. Већина од 1.174 запослена новинара обавља и друге послове у медијима, њих 60,35 одсто.

С обзиром на то да су запослени новинари мањина у медијима, а да их је већина у хонорарном статусу, било би значајно утврдити њихов економски положај и испитати да ли се хонорарцима уплаћују порези и доприноси.

|  |  |
| --- | --- |
|  |  |

Утврдили смо да велики број медија има интегрисане редакције. Најчешће су обједињене редакције радија, телевизије и новина са сајтовима. Будући да смо располагали збирним подацима о запосленима у медијима интегрисаних редакција, разврстали смо их по издавачима, а не медијима. Највећи је број издавача (244) који имају између шест и 20 запослених, и у овој категорији ради 2.480 стално и хонорарно запослених. Нешто мање медија је у категорији до пет запослених - за 190 издавача ради укупно 688 запослених и хонорараца. **Интересантно је да 37 медија има само једног запосленог (стално/хонорарно), док у 10 медија послове обављају волонтери.**

**Податке о запосленима у медијима (794) који нису одговорили на анкету прикупљали смо из финансијских извештаја објављених на АПР-у.** **Од овог броја за издаваче 163 медија нема података о броју запослених, а 69 нема ни запослених ни трошкова зарада.** То значи да 163 издавача нису доставили финансијске извештаје АПР-у, иако је то била њихова законска обавеза. За издаваче медија који су доставили финансијске извештаје, али немају трошкова зарада, можемо претпоставити да се у њима ради волонтерски или да се ангажовани новинари и остали медијски радници исплаћују на „црно“. Није искључена и могућност да им хонораре исплаћују преко других правних лица.

За 11 великих издавача који поседују 59 медија ради више запослених него у свим осталим медијима заједно. У јавним сервисима РТС-у и РТВ-у (13 медија са 4.175 запослених), потом у медијима Политике, Новости, Рингиера, Прве, Мађар Соа, Студија Б и Б92 запослено је укупно 6.683 особа.

Међутим, овај податак треба узети с резервом јер се ради о укупном броју запослених, који нису нужно медијски радници. Слична ситуација је и са четири медија чији се издавачи баве осим медијске и другим делатностима (Хепи, Радио 996, ТВ Транс, National Gegraphic Junior), и који имају 160 запослених.

У осталих 499 медија има 1.511 запослених.

**Слично као и код медија који су одговорили на анкете и овде је највише запослених у категорији издавача који имају између 6 и 20 запослених**. Код 45 издавача запосленe су 482 особе. Скоро исти број запослених је код издавача који имају између 21 и 50 запослених (393) и малих издавача, до пет запослених - 373. **Са једним запосленим је чак 87 издавача, односно 146 њихових медија.**

Истраживали смо колико је запослених на различитим групама послова у медијима - новинарским (новинари, фоторепортери, сниматељи, аутори и водитељи емисија), другим медијским (тонац, расветљивач, монтажер, технички уредник, дизајнер, реализатор, организатори продуцент, презентер, лектор и коректор), а колико на осталим пословима (углавном маркетинг и администрација). Важно питање било је и да ли запослени раде више послова.

Иако су запослени новинари (39,65) мањина у редакцији, заједно са другим новинарским пословима они чине већину од 54,17 одсто. Друге медијске послове обавља 24,76 одсто запослених, а административне и маркетиншке 21,07 одсто.

Међу хонорарним сарадницима највише је ангажованих на новинарским пословима 76,88 одсто, док само 8,04 одсто ради у маркетингу и администрацији. Медијских радника међу хонорарцима је 15,08 одсто.

|  |  |
| --- | --- |
|  |  |

Према подацима добијеним у анкети, највише медија је у власништву привредних друштава - 410 медија у којима је и највише ангажованих (2.233 за стално и 1.290 хонорарно). Следе медији удружења грађана – 156 медија у којима ради 181 стално запослених и 660 хонорарних сарадника. На трећем месту по броју медија су предузетници (136 медија) са 285 стално и 395 хонорарно ангажованих. Медија чији су издавачи црква, политичке странке, национални савети има 22, у којима је 110 запослених и 140 хонорараца.

Медији чији су власници привредна друштва имају у просеку највише радника – 5,44 стално запослених и 3,14 хонорараца. У медијима у власништву предузетника, у просеку број запослених по уговору о раду и хонорараца је 2,09 стално и 2,90 хонорарно. Највећа разлика између запослених за стално и хонорарно ангажованих је у медијима у власништву удружења грађана – 4,23 хонорарно и 1,16 стално запослених.

Уочљиво је да број хонорарних сарадника у медијима варира у зависности од броја медијских пројеката и средстава које добијају на конкурсима. Чест одговор је да се известан број сарадника ангажује само за реализацију пројекта.

Осим недостатака у регулативи која се односи на Регистар медија АПР-а, овај регистар је једина свеобухватна база података о медијима у Србији. Због тога је она била полазиште за наше истраживање и значајан извор информација о медијима и њиховим издавачима. За проверу података о електронским медијима користили смо базу Регулаторног тела за електронске медије. Будући да постоји законска обавеза власника радија и телевизије да достављају информације о свим променама (власничка структура, име, адреса...), овај део базе је ажуран. За проверу статуса осталих медија – портала, а нарочито новина, имали смо доста потешкоћа, јер база медија није ажурна. Медији не ажурирају податке на сајтовима и Фејсбуку, па су често објављени контакти нетачни. Поједини имају само контакт форму, на имејлове нису одговарали, а са некима уопште нисмо успели да ступимо у контакт. Посебан проблем представљало је истраживање медија који нису желели да одговоре на питања о броју запослених и хонорарних сарадника. Најчешће објашњење је било да немају одобрење власника, да су у гужви, да не постоји законска обавеза, или једноставно, и поред више пута датог обећања, нису одговорили.

Зато су подаци за ове медије прикупљени из финансијских извештаја њихових издавача објављених на сајту АПР-а.

Утврдили смо да је готово четвртина (514) од уписаних медија угашена. Поједини медији регистровали су се и по важећем и по претходном Закону, па се у регистру налазе два пута. Такође, 246 медија се није регистровало по важећем Закону, а 59 медија је неактивно, што Регистар медија не препознаје.

Препоруке

Регистар медија АПР-а је најкомплетнија електронска база медија, коју би требало унапредити, за шта је неопходна промена регулативе. Значајно би било раздвојити активне и неактивне медије, односно регулативом обезбедити надзор који би омогућио ажурну промену регистра, како се у бази не би налазили медији који нису активни.

Регулативом треба да се обезбеди механизам ажурирања промена власништва, главног и одговорног уредника, седишта медија, као и контаката.

Одлуке о промени власништва, као и подаци о добијеним средствима на медијским конкурсима су у ПДФ формату и нису разврстане по садржају, што је недостатак базе АПР-а.

Корисно би било да се одлуке о промени власника додају у рубрику „подаци о издавачу“ да би се могла пратити хронологија промена.

Недостатак базе је што је садржај података о медијима ограничено претражив јер су документи „прикачени“, односно налазе се у прилогу рубрика, које морају да се отварају да би се дошло до тражене информације.

Базе других институција и невладиних организација могу послужити као допунски извор информација о медијима за постојећи Регистар АПР-а.

Напомињемо да Министарство културе и информисања сваке године добија податке о медијима у конкурсној документацији за суфинансирање медијских пројеката (издавач, адреса, одговорно лице, контакт, веб адреса, број запослених). То су и најажурнији подаци о активним медијима који могу бити корисни за било коју централизовану базу података о медијима.